子產卻楚逆女以兵
作者：先秦：左丘明 
篇章：古文觀止 卷二・周文

paragraphs: 楚公子圍聘於鄭，且娶於公孫段氏。伍舉爲介。將入館，鄭人惡之。使行人子羽與之言，乃館於外。
既聘，將以衆逆。子產患之，使子羽辭曰：“以敝邑褊小，不足以容從者，請墠聽命！”令尹使太宰伯州犁對曰：“君辱貺寡大夫圍，謂圍：‘將使豐氏撫有而室。’圍布几筵，告於莊、共之廟而來。若野賜之，是委君貺於草莽也！是寡大夫不得列於諸卿也！不寧唯是，又使圍蒙其先君，將不得爲寡君老，其蔑以復矣。唯大夫圖之！”子羽曰：“小國無罪，恃實其罪。將恃大國之安靖己，而無乃包藏禍心以圖之。小國失恃而懲諸侯，使莫不憾者，距違君命，而有所壅塞不行是懼！不然，敝邑，館人之屬也，其敢愛豐氏之祧？”
伍舉知其有備也，請垂櫜而入。許之。